Pollák, Peter, poslanec NR SR (2023-06-14):
Ďakujem pekne za slovo. Vážený pán predsedajúci, vážení členovia vlády, milý premiér, dámy a páni, mňa najviac udivuje tá motivácia poslancov za SaS, ktorá nastavuje hrude za vládu úradníkov alebo teda odborníkov, ako si hovoria. Aká je tam naozaj motivácia v tom, že sú odhodlaní naozaj podporiť programové vyhlásenie vlády? A prečo sa to pýtam? Lebo v roku 2020, keď ste boli súčasťou vlády, keď ste boli koaličným partnerom vtedy vlády zmeny, nie všetci ste hlasovali za programové vyhlásenie vlády, ktorej ste boli súčasťou aj vy, za ktorú ste mali plnú zodpovednosť aj vy. A to isté sa pýtam takého Mira Kollára, ktorý je dnes súčasťou v Demokratoch, a dnes tu nie je, ale predpokladám, že bude hlasovať za programové vyhlásenie tejto vlády, keď vo vláde, v ktorej bol v roku 2020, ktorej bol pevnou súčasťou, nepodporil programové vyhlásenie vlády. Aká je tá motivácia? Zrejme títo ľudia mi nepovedia, ale pýtam sa to vás, premiér Ódor, čím boli motivovaní, aké dohody padli, keďže nám ste včera odkázali, keďže mali ste, verejne sme to komunikovali, aké sú naše podmienky pri podpore programového vyhlásenie vlády, úradníckej vlády alebo prezidentskej vlády. Vy ste z tohto miesta po desiatich dňoch odkomunikovali, že nebudete súhlasiť teda s podmienkami OĽANO. A tie podmienky zneli, že chceme, aby ste uchránili 200 euro na dieťa, lebo naozaj tie rodiny to potrebujú a ďalšou podmienkou je, aby sa uchránila demokracia po voľbách 30. 9. 2023, aby tu neprišla naozaj extrémistická a fašistická vláda na čele s Robertom Ficom alebo Milanom Mazurekom. Vy ste to odmietli. A takisto budete možno niesť tú zodpovednosť, čo tu príde 30. 9., po 30. 9. Ja naozaj chcem, aby táto vláda bola úspešná, iba blázon by si prial, aby vláda, akákoľvek vláda nebola úspešná. Lebo vláda má ten najväčší dosah na ľudí a na tú aplikáciu všetkých tých návrhov zákona alebo rôznych opatrení, ktoré majú osoh z toho občania Slovenskej republiky. Nerozumiem takisto mojim predrečníkom, ktorí tu vystupovali, ako môžeme hádzať tejto vláde polená pod nohy, keďže vláda ešte nepredložila žiaden návrh zákona do pléna Národnej rady a my poslanci Národnej rady hlasujeme za tieto návrhy. Neviem, akým spôsobom môžme hádzať polená pod nohy vláde, ktorá ešte nepredložila žiaden návrh zákona. Takisto neviem, ako by sme mohli ublížiť tejto vláde, ak nepodporíme programové vyhlásenie vlády. Keďže sami hovoria o sebe, aj tak hovoria o programovom vyhlásení vlády, že sú tu iba na štyri mesiace a neni tak ambiciózny, možno nie je tak ambiciózne toto programové vyhlásenie vlády ako by tu mala prísť nejaká legitímna vláda, ktorá vzíde z volieb. Naozaj ma zaujíma tá motivácia strany SaS, ktorá odhodlane tu zastáva naozaj každého jedného člena vlády a programové vyhlásenie vlády, pričom keď bola pevnou súčasťou vlády od roku, teda v roku 2020, nevedeli zahlasovať všetci poslanci za programové vyhlásenie vlády, ktoré, na ktorom spolupracovali aj oni, ktorí, ktoré písali aj oni, poslanci zo SaS, či to bol poslanec Viskupič, či to bola poslankyňa Cigániková, nevedeli podporiť programové vyhlásenie vlády. Ja sa, ja sa takisto dotknem tej iste veci, čo som včera spomínal, a minister financií hovoril, že nám starne obyvateľstvo a že na konci to bude o dvoch ľuďoch, ktorí budú pracovať na jedného dôchodcu. Ja som to včera písal aj na sociálnych sieťach, aj som sa vyjadroval k tejto téme, a práve obrovským potenciálom do budúcna a takým tigrom ekonomiky môžu byť naozaj deti z rómskych osád, ktoré nezodpovedným prístupom ministra školstva Branislava Gröhlinga končia v špeciálnych základných školách, kde do budúcna budú uchádzačmi na úrade práce s tým, že tí istí dvaja ľudia, ktorí budú platiť zo svojich daní tých dôchodcov, tak budú platiť aj tieto deti, ktoré, do budúcna z týchto detí vyrastú ľudia, ktorí budú na sociálnej dávke. A ja sa pýtam naozaj, že kto najviac utrpí pri takejto nezodpovednosti exministra Gröhlinga, ktorý ignoroval naše požiadavky, ktoré mal plánovito napísané v programovom vyhlásení vlády, čo má urobiť preto, aby aj detské, aj, aj rómske deti z osád mali budúcnosť, aby tu vyrástla naozaj generácia zodpovedných ľudí, ktorí raz budú uplatnení na pracovnom trhu s tým, že budú platiť dane a odvody. Na stole máme infringement od roku 2015, ktorý hrozí Slovensku práve v tejto veci za nesprávne zaraďovanie rómskych detí do špeciálnych základných škôl, keď tam končia zdravé deti iba preto, že nevedia po slovensky. Naozaj tri roky sme búšili do ministra školstva, či to bol minister Gröhling alebo minister Horecký, a nechceli naozaj v tejto veci nič urobiť. Ja som dnes rozprával s pánom Bútorom, s ministrom školstva, a vkladám do neho nádeje, avšak viem, že ten čas, za tie štyri mesiace zrejme asi neurobí nič v tejto veci. Ale plán má, plán monitorovať, riešiť, mapovať a neviem ešte čo, čo ďalej akože bolo v tom programovom vyhlásení vlády, ale nič konkrétne na to, na čo nás vyzýva Európska komisia, tam nebolo. Európska komisia po nás chce tvrdý zákon, ktorý bude súčasťou štátneho rozpočtu, nie nejakých eurofondov, ktoré áno, vieme, že, že fungujú, ale aj tie eurofondy majú svoju trvácnosť a sú tu krátkodobo, respektíve nemajú nadväznosť na seba. My tu máme naozaj skúsenosti s pilotnými projektami, ktoré boli úspešné, ktoré nám ukázali, že sa to dá, ale problémom Slovenska je to, že neboli nadväzné tie eurofondy a tie projekty nemali svoju, svoje pokračovanie. Naozaj vidím takého ekonomického tigra práve v rómskych deťoch z rómskych osád, ktoré sa vedia do budúcnosti uplatniť na pracovnom trhu, ktoré budú vedieť platiť dane a odvody s tým, že nie na jedného dôchodcu bude pracovať, budú pracovať dvaja ľudia, ale môžu kľudne pracovať, alebo jeden, jeden človek alebo dvaja, traja, štyria, piati, ale zároveň, že tí ľudia, ktorí budú na sociálnych dávkach, nebude im do budúcna krátené alebo teda nebudú mať z čoho žiť, lebo predikcia zrejme bude vyzerať nejak takto. Ja vkladám naozaj nádeje do úradníckej vlády a chcem jej a budem jej držať prsty v tom, aby bola naozaj úspešná, lebo iba blázon v tomto pléne Národnej rady alebo teda v pléne by nedržal prsty a je jedno akej vláde. Lebo výsledkom každej jednej vlády musia byť naozaj hmatateľné skutky, z ktorej majú osoh hlavne občania Slovenskej republiky. Ďakujem pekne.